CELEX: 62014TN0660
Language: et
Date: 2014-09-12 00:00:00
Title: Kohtuasi T-660/14: 12. septembril 2014 esitatud hagi — SV Capital versus EBA

1.12.2014   
            
            
               ET
            
            
               Euroopa Liidu Teataja
            
            
               C 431/29
            
         12. septembril 2014 esitatud hagi — SV Capital versus EBA
   (Kohtuasi T-660/14)
   (2014/C 431/52)
   Kohtumenetluse keel: inglise
   
      Pooled
   
   
      Hageja: SV Capital OÜ (Tallinn, Eesti) (esindaja: advokaat M. Greinoman)
   
      Kostja: Euroopa Pangandusjärelevalve (EBA)
   
      Nõuded
   
   Hageja palub Üldkohtul:
   
               —
            
            
               tühistada EBA 21. veebruari 2014. aasta otsus nr EBA C 2013 002 tervikuna;
            
         
               —
            
            
               tühistada Euroopa Pangandusjärelevalve apellatsiooninõukogu otsus nr BoA 2014-CI-02 osas, millega jäeti kaebus rahuldamata;
            
         
               —
            
            
               saata EBA pädevale organile asi tagasi SV Capital OÜ 24. oktoobri 2012. aasta (täiendatud) kaebuse sisuliseks läbivaatamiseks;
            
         
               —
            
            
               mõista kõik kohtukulud Üldkohtus ning Üldkohtu otsuste või määruste täitmisega seotud kulud välja kostjalt.
            
         
      Väited ja peamised argumendid
   
   Hagi põhjenduseks esitab hageja viis väidet.
   
               1.
            
            
               Esimene väide puudutab faktivigu, kuna otsuses nr EBA C 2013 002 on märgitud, et „ei [RR] ega [OP] ei olnud Nordea Bank Finland juhid ega asunud võtmepositsioonidel EBA sobivussuuniste tähenduses”, olgugi et apellatsiooninõukogu oli nõustunud hageja esitatud vastupidist tõendavate dokumentidega.
            
         
               2.
            
            
               Teise väite kohaselt ei ole kostja kasutanud diskretsiooniõigust, kuna jättis arvestamata asjaolu, et esiteks on Nordea finantsstabiilsuse nõukogu nimekirjas 29 pidevalt globaalselt olulise finantsasutuse hulgas, teiseks, tegemist on finantskonglomeraadiga, kolmandaks, et selle Eesti filiaal on olulise tähtsusega ning neljandaks, et väidetavad rikkumised on ilmsed.
            
         
               3.
            
            
               Kolmanda väite kohaselt on rikutud EBA määruse (1) artikli 39 lõiget 1 ja EBA hea halduse tava eeskirja (2) artiklit 16, kuna hagejale ei antud võimalust avaldada arvamust kostja põhjenduste ja faktiväidete kohta enne vaidlustatud otsuse EBA C 2013 002 tegemist, kuna kostja ei teavitanud hagejat kavatsusest mitte algatada Nordea Bank Finlandi kohta nõutud uurimine ja ei esitanud sellekohaseid põhjendusi.
            
         
               4.
            
            
               Neljanda väite kohaselt on rikutud EBA kodukorra (3) artikli 3 lõikeid 3, 4 ja 5, kuna EBA asenduseesistujat ei teavitatud anonüümse info põhjal kavandatavast otsusest mitte algatada uurimine.
            
         
               5.
            
            
               Viienda väite kohaselt on EBA ületanud oma pädevust ja tegutsenud ebamõistlikult, kuna kostja oli erapoolik ning arvestades aega ja jõupingutusi, mis kostja kulutas hageja kaebusele ja selle vastuvõetavusele, ei olnud mingit alust lõpetada asja menetlemine ilma selle kohta põhjendatud otsust tegemata.
            
         
      (1)  Euroopa Parlamendi ja nõukogu 24. novembri 2010. aasta määrus (EÜ) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT 2010, L 331, lk 12).
   
      (2)  EBA juhatuse 12. jaanuari 2011.aasta otsus DC 006 EBA of the Management Board of 12 January 2011 on EBA Code of Good Administrative Behaviour.
   
      (3)  Järelevalvenõukogu 5. juuli 2012. aasta otsus DC 054, mis puudutab liidu õiguse rikkumise uurimise sisemist menetluskorda.